Oficiālais Vēstnesis L 097 , 01/04/2004 Lpp. 0066 - 0067



Komisijas Lēmums (2004. gada 29. marts), ar ko Čehijas Republikai, Igaunijai, Lietuvai, Ungārijai, Polijai un Slovākijai atļauj atlikt dažu Padomes Direktīvu 2002/53/EK un 2002/55/EK noteikumu piemērošanu attiecībā uz konkrētu šķirņu sēklu tirdzniecību (izziņots ar dokumenta numuru C(2004) 962) (Dokuments attiecas uz EEZ) (2004/297/EK) EIROPAS KOPIENU KOMISIJA, ņemot vērā Čehijas Republikas, Igaunijas Republikas, Kipras Republikas, Latvijas Republikas, Lietuvas Republikas, Ungārijas Republikas, Maltas Republikas, Polijas Republikas, Slovēnijas Republikas un Slovākijas Republikas Pievienošanās līgumu un jo īpaši tā 2. panta 3. punktu, ņemot vērā Čehijas Republikas, Igaunijas Republikas, Kipras Republikas, Latvijas Republikas, Lietuvas Republikas, Ungārijas Republikas, Maltas Republikas, Polijas Republikas, Slovēnijas Republikas un Slovākijas Republikas Pievienošanās aktu, un jo īpaši tā 42. pantu, tā kā: (1) Ievērojot Pievienošanās akta 42. pantu, Komisija var pieņemt pārejas posma pasākumus, ja tie ir vajadzīgi, lai jaunajās dalībvalstīs veicinātu pāreju no spēkā esošā režīma uz režīmu, kas izriet no Kopienas veterināro un fitosanitāro noteikumu piemērošanas. Minētajos noteikumos iekļauj noteikumus, kas attiecas uz sēklu tirdzniecību. (2) Padomes 2002. gada 13. jūnija Direktīva 2002/53/EK par kopējo lauksaimniecības augu sugu šķirņu katalogu [1] un Padomes 2002. gada 13. jūnija Direktīva 2002/55/EK par dārzeņu sēklu tirdzniecību [2] paredz, ka direktīvās apskatītās augu sugu šķirņu sēklas, kas minētas Direktīvas 2002/53/EK 1. panta 1. punktā vai Direktīvas 2002/55/EK 2. panta 1. punkta b) apakšpunktā, var pārdot tikai tad, ja ir izpildītas šo divu direktīvu 4. panta 1. punkta, 7. un 11. panta prasības. (3) Konkrētu šķirņu sēklu pārdošana no pievienošanās dienas būtu jāaizliedz Čehijas Republikā, Igaunijā, Lietuvā, Ungārijā, Polijā un Slovākijā, ja vien nevar noteikt atkāpi no šiem noteikumiem. (4) Lai minētās valstis varētu veikt un īstenot pasākumus, kādi vajadzīgi, lai nodrošinātu attiecīgo šķirņu pieņemšanu saskaņā ar Kopienas sistēmas principiem, tām uz trim gadiem pēc pievienošanās dienas jāļauj atlikt Direktīvu 2002/53/EK un 2002/55/EK piemērošanu attiecībā uz to šķirņu sēklu pārdošanu to teritorijās, kas minētas to attiecīgajos katalogos, saskaņā ar principiem, kas nav iepriekš minētajās direktīvās izklāstītie principi. (5) Šajā lēmumā paredzētie pasākumi ir saskaņā ar Pastāvīgās lauksaimniecības, dārzkopības un mežsaimniecības sēklu un stādu komitejas atzinumu, IR PIEŅĒMUSI ŠO LĒMUMU. 1. pants Atkāpjoties no Direktīvu 2002/53/EK un 2002/55/EK 4. panta 1. punkta, 7. panta un 11. panta, Čehijas Republika, Igaunija, Lietuva, Ungārija, Polija un Slovākija uz trim gadiem pēc pievienošanās dienas var atlikt minēto direktīvu piemērošanu savā teritorijā to šķirņu sēklu pārdošanai, kas minētas attiecīgajos lauksaimniecības augu sugu un dārzeņu dēstu sugu valsts katalogos, kas nav oficiāli pieņemti saskaņā ar šo direktīvu noteikumiem. Minētajā laikposmā šādas sēklas pārdod tikai attiecīgo dalībvalstu teritorijā. Jebkurā etiķetē vai oficiālā vai citādi noformētā dokumentā, ko pievieno vai kas pavada sēklu partiju saskaņā ar šī lēmuma noteikumiem, skaidri norāda, ka sēklas paredzēts pārdot vienīgi attiecīgās valsts teritorijā. 2. pants Šo lēmumu piemēro atbilstoši Čehijas Republikas, Igaunijas Republikas, Kipras Republikas, Latvijas Republikas, Lietuvas Republikas, Ungārijas Republikas, Maltas Republikas, Polijas Republikas, Slovēnijas Republikas un Slovākijas Republikas Pievienošanās līgumam un no dienas, kad tas stājas spēkā. 3. pants Šis lēmums ir adresēts dalībvalstīm. Briselē, 2004. gada 29. martā Komisijas vārdā — Komisijas loceklis David Byrne [1] OV L 193, 20.7.2002., 1. lpp. Direktīvā jaunākie grozījumi izdarīti ar Eiropas Parlamenta un Padomes Regulu (EK) Nr. 1829/2003 (OV L 268, 18.10.2003., 1. lpp.). [2] OV L 193, 20.7.2002., 33. lpp. Direktīvā jaunākie grozījumi izdarīti ar Regulu (EK) Nr. 1829/2003. --------------------------------------------------